মোবাইল নেটওয়ার্ক খুঁজতে গিয়ে আবাসনের ১৭ তলা থেকে পড়ে মৃত্যু প্রৌঢ়ের

ওয়েবডেস্ক- মোবাইল ফোনের নেটওয়ার্ক খুঁজতে গিয়ে ভয়ঙ্কর ঘটনা ঘটে গেল। আবাসনের ১৭ তলা থেকে পড়ে মৃত্যু হল এক প্রৌঢ়ের। নয়ডার (Noida) সেক্টর ১০৪ এর ঘটনা। মৃতের নাম অজয় গর্গ (Ajay Garg)। মৃত ব্যক্তি দিল্লির অয়েল কর্পোরেশনের এক্সিকিউটিভ ডিরেক্টর পদে কর্মরত ছিলেন। শনিবারে সকালের এই ঘটনায় শোকাহত আবাসনের সকল বাসিন্দারা।

পুলিশ সূত্রে খবর, নয়ডার এটিএস ওয়ান হ্যামলেট (ATS One Hamlet) আবাসনে স্ত্রীকে নিয়ে থাকতেন অজয়। শনিবার সকাল প্রায় ১০টা ২০ নাগাদ স্ত্রীর সঙ্গে কথা বলছিলেন। কিছুক্ষণ পরেই তার মোবাইলের ফোনে নেটওয়ার্কের সমস্যা দেখা দেয়। ফ্ল্যাটের ভিতরে ফোনে নেট না পাওয়ায় বারান্দা যান তিনি। সেখান থেকেই আচমকা ১৭ তলার থেকে নিচে পড়ে যান তিনি।

ধপ করে আওয়াজ হতেই আবাসনের বাসিন্দারা বাইরে এসে দেখেন এই অবস্থা। তড়িঘড়ি তাকে সেক্টর ১১০-এর একটি বেসরকারি হাসপাতালে নিয়ে যাওয়া হয়। কিন্তু চিকিৎসকেরা মৃত বলে ঘোষণা করেন।

নয়ডা পুলিশের প্রাথমিক তদন্তে অনুমান, এটি দুর্ঘটনার জেরে হয়েছে। তবে পুলিশ স্পষ্ট করে জানিয়েছে, এখনও মৃত্যুর সঠিক কারণ নিশ্চিত হওয়া যায়নি। দেহ ময়নাতদন্তের (Post-mortem) জন্য পাঠানো হয়েছে। রিপোর্ট হাতে পাওয়ার পরেই প্রকৃত কারণ পরিষ্কার হবে।

আরও পড়ুন- ট্রাম্পের থেকে শিক্ষা নিক ভারত! কেন বললেন ওয়েইসি?

পুলিশ জানিয়েছে, এই ঘটনার সঙ্গে আত্মহত্যা (Suicide) বা অন্য কোনও ঘটনা রয়েছে কিনা তা খতিয়ে দেখা হচ্ছে। আবাসনের ভেতর ও আশপাশের সমস্ত সিসিটিভি ফুটেজ (CCTV Footage) খতিয়ে দেখছেন তদন্তকারীরা। পরিবারের সদস্যদের সঙ্গেও কথা বলা হচ্ছে।

জানা গেছে, অজয় গর্গ ও তাঁর স্ত্রী মূলত উত্তরপ্রদেশের কানপুরের বাসিন্দা ছিলেন। তাদের একমাত্র ছেলে বর্তমানে মুম্বইয়ে থাকেন।

তবে অজয় গর্গের সঙ্গে হওয়া এই মর্মান্তিক ঘটনায় আতঙ্ক ছড়িয়েছে। কীভাবে এই ঘটনা ঘটল সেই নিয়েও প্রশ্ন সকলের মনে। আবাসনের অনেকেই জানিয়েছেন, ওই ফ্ল্যাটের বারান্দা থেকে নীচে তাকালে ভারসাম্য হারানোর সম্ভাবনা থাকে।